Referat

Bestyrelsesmøde - Kliplev Lokalråd
Kliplev Hallen, tirsdag 11. september 2018
kl. 19.00 – ca. 20.30.

1. Møde med tovholderne fra arbejdsgrupperne. Drøftelse vedr. områder i Kliplev, som vi kan lave aftale med kommunen om.

Fælles dialog med tovholderne om arbejdet.

Thorkil Dahl Sørensen bød alle deltagere velkommen. Lokalrådet havde indbudt tovholderne fra de forskellige arbejdsgrupper til at møde op for at give en status på arbejdet i grupperne.

De lokale foreninger i Kliplev er inviteret til møde den 26. september kl. 17.30 – 18.00 i Kliplev Hallen.

Mødet med tovholderne varede ca. tre kvarter, hvorefter lokalrådet fortsatte mødet alene.

\*\*\*

Under lokalrådsmødet fortalte Thorkil, at Katrine Callesen er ny landdistriktskoordinator i Aabenraa Kommune. Hun er inviteret til vores borgermøde tirsdag den 23. oktober 2018.

Det blev også kort nævnt, at der bliver foretaget en markedsanalyse af Kliplev Hallen nu.

1. Forberedelse af borgermødet med annoncering, omtale og invitation. Hvem gør hvad?

Vi godkendte et udkast til dagsorden på borgermødet.

Søren vil sikre en forbedret opdatering af hjemmesiden. Her vil der også komme en omtale af borgermødet. Vi lægger også invitationen til borgermødet ud på Facebook. Herudover sætter vi et opslag op på tavlen i Brugsen samt ved direct mail til vore medlemmer. Vi vil ikke indrykke en annonce denne gang.

Vi vil denne gang prøve at sælge medlemskort ved at gå rundt til deltagerne på borgermødet.

Jens Veng fortalte, at Hallen ikke lige nu kan investere i et nyt højtalersystem.

1. Oprettelse af ”jobbank” i Kliplev, hvem kan hvad m.m.

Vi drøftede hvordan vi kan få sikret den påtænkte jobbank på Kliplev lokalråds hjemmeside. Tanken er at hvis forening mangler hjælp til et konkret projekt fra nogle frivillige, kan den annoncere efter dem her.

Jobbanken skal dog ikke være for fancy, og vi mener, at den bør holdes rimelig enkel. Det kan fx simpelt være at man beder om at kontakte en pr. mail eller pr. telefon.

Vi talte også om at oprette en frivillighedsliste, men her kan der godt være udfordringer ved at måske ikke ret mange frivillige ønsker at figurere på en sådan liste.

1. Drøftelse af brugen af hjemmesiden. Mangler og tiltag.

Søren foreslog, at der løbende bør laves nogle videoklip om de forskellige aktiviteter i Kliplev. Videoklippene kan lægges ind på hjemmesiden.

Eskild har arbejdet med at undersøge, hvordan vi kan få Kliplev-kalenderen gjort mere kendt. Eskild har fundet frem til, at der findes et egnet system, der hedder Raspberry Pi 3 model B+. Dette system fungerer via trådløs wifi forbindelse til en TV-/videoskærm. Via systemet kan der hentes kalenderinfo ned fra nettet og kan dermed vise vores aktuelle kalender på TV-/videoskærme forskellige steder.

Eskild bestiller et eksemplar af et starterkit hjem til en pris af 529 kr.

Det kunne være en ide, hvis hver enkelt af vore arbejdsgrupper får deres egen Facebook-sider.

1. Oprettelse af en ”to do” liste.

Vi er enige om at etablere en ”to-do”-liste, som kan bruges som tjek-liste over igangværende emner/sager.

To-do-listen ser ud som følger:

Thorkil kontakter Arwos

Eskil arbejder videre med produktet Raspberry, der kan gengive loakalrådsinfo og vores kalender på TV-/videoskærme rundt omkring i Kliplev

Vi arbejder på at få en mikrofon til borgermødet. Dennis Wierper skulle have en viden om hvilke muligheder der er

Vi afventer mødet med kommunen sammen med Kirsten Enig

Anders udarbejder referat af borgermødet

\*\*\*

Listen integreres fremover i referatet fra lokalrådets bestyrelsesmøder.

1. Eventuelt

Tilsagn om pulje på 41.000 kr.
Vi talte om at udarbejde en pressemeddelelse efter at vi har modtaget penge fra kommunens materielpulje. Det er vigtigt for os, at vi på den måde gør os synlige. Tilsagnsbrevet sendes til Thorkil.
Vi kunne overveje at vise konkrete resultater af vores tildelte puljemidler ved at fortælle historien på en video, der så kan lægges på hjemmesiden og på de sociale medier.

Hastighedsbegrænsning
Kommunen er positiv indstillet over lokalrådets ønske om, at der indføres hastighedsbegrænsning på Potterhusvej (før viadukten ved indkørsel til Kliplev) på 50 km/t. Der finder nu et koordineringsmøde sted mellem politiet og kommunen i løbet af oktober, og vi forventer, at hastighedsbegrænsningen kan gennemføres inden for et par måneder.

Julebelysning
Håndværkerforeningen har drøftet, om ikke den hidtidige julebelysning i Kliplev i december måned kan opdateres til LED-belysning. Der overvejes at søge penge hos SE-fonden. Der er en del udfordringer med evt. nye julebelysningsudstyr, da der skal laves et antal tilslutninger og herom skal der føres en dialog med kommunen. Lokalrådet går gerne sammen med Håndværkerforeningen om sagen, således at der også i de kommende år er en god julebelysning i Kliplev.

Kloakering af Kliplev (”Spildevandsplan 2018-22”)
Vi er lidt utilfredse med, at vi ikke har hørt noget fra Arwos. Der foregår en offentlig høring frem til den 17. oktober 2018.

Velkomstpakke
Jens Larsen har arbejdet med at udvikle en velkomstpakke for nye borgere, der er flyttet til Kliplev

Medlemmer
Eskild oplyste, at der lige nu er 49 medlemmer af lokalrådet, vi har siden sidste møde fået 2 nye medlemmer.

**Næste møde**Næste bestyrelsesmøde foregår **i Kliplev-Hallen mandag den 8. oktober kl. 19-21.**

 *Referent: Anders Jessen*